《桐川王野夫相访洞山既去作此兼简直夫》
宋代·释德洪

野夫加于人一等，玉骨春容含秀整。已惊词源倒三峡，会看声名重九鼎。

江南尽处山作堆，雨馀青碧数峰开。那知万壑千岩处，风帽蹇驴能独来。

凤凰鸑鷟未入眼，今识鹓雏犹恨晚。兴阑掉头不肯留，出门去袂聊一挽。

君家富贵若骑虎，拥鼻未免非虚语。何当解带食太仓，时时携被宿玉堂。

作者简介：年十四，父母双亡，依三峰靘禅师为童子。哲宗元祐四年（1089），试经於东京天王寺，冒惠洪名得度为僧。四年后南归，依真净禅师於庐山归宗寺，随真净迁洪州石门。二十九岁始，游方东吴、衡山、金陵等地，住金陵清凉寺。冒名剃度事发，入狱一年，勒令返俗。后至东京，入丞相张商英、枢密郭天信门下，再得度，赐名宝觉圆明禅师。徽宗政和元年（1111），张、郭贬黜，亦受牵连，发配朱崖军（今海南三亚）。三年，得释。四年，返筠州，馆於荷塘寺。后又被诬以张怀素党系南昌狱百馀日，遇赦，归湘上南台。高宗建炎二年卒，年五十八。